PUBLICITATE - Pentru detalii ne puteți contacta la transilvanianews24@gmail.com

Construirea noului spital județean de urgență — un angajament al premierului Mihai Tudose, în ceea ce privește finanțarea acestuia, ca urmare a vizitei domniei sale la Sibiu din data de 1 noiembrie 2017 — a adus, astăzi, la aceeași masă, factorii de decizie ai județului Sibiu.

La întâlnirea de lucru convocată de prefectul Adela Muntean, la sediul Instituției Prefectului — Județul Sibiu, au participat subprefectul Horațiu Marin, președintele Consiliului Județean Sibiu — Daniela Cîmpean, viceprimarul municipiului Sibiu Răzvan Pop, reprezentantul partidului de guvernământ — președintele Organizației Județene PSD Sibiu, Bogdan Trif, președintele Casei Județene de Asigurări de Sănătate — Vasile Spinean, directorul Direcției de Sănătate Publică — Gabriel Budescu, comandantul Garnizoanei Sibiu — gr. bg. Ghiță Bârsan, inspectorul-șef al ISU Sibiu — col. Cosmin Balcu, inspectorul șef al IPJ — Tiberiu Ivancea.

Dezbaterea a vizat oportunitatea alegerii amplasamentului aflat în proprietatea Consiliului Județean Sibiu, respectiv terenul situat pe partea dreaptă a DJ 143B (Sibiu — Ocna Sibiului), și identificarea și a altor locații potrivite pentru construirea acestui obiectiv de interes public. Alternativa propusă este terenul situat pe ruta DJ 106R (Sibiu — Poplaca), aflat în proprietatea Ministerului Apărării Naționale. În acest caz, demersurile inițiate de Primăria Municipiului Sibiu pentru schimbul de terenuri în suprafață de 264 de hectare sunt foarte avansate.

Participanții la dezbatere au luat decizia constituirii unui grup de lucru format din specialiști ai instituțiilor abilitate, care au competența legală de a aviza /autoriza realizarea acestei investiții.

PUBLICITATE - Pentru detalii ne puteți contacta la transilvanianews24@gmail.com

Fără patimi politice și strict în interesul cetățenilor județului Sibiu, liderii administrației publice locale au convenit să continue demersurile cu realizarea studiilor de impact impuse de legislația în vigoare, pentru cele două terenuri, urmând să aleagă cea mai bună variantă pentru construirea noului spital.